A Bizottság 569/2003/EK rendelete

(2003. március 28.)

a Közösségi Növényfajta-hivatal részére fizetendő díjak tekintetében a 2100/94/EK tanácsi rendelet végrehajtási szabályairól szóló 1238/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 2506/95/EK rendelettel [1] módosított, a közösségi növényfajta-oltalomról szóló, 1994. július 27-i 2100/94/EK tanácsi rendeletre [2], és különösen annak 113. cikke (4) bekezdésére,

mivel:

(1) A 329/2000/EK rendelettel [3] módosított, a Közösségi Növényfajta-hivatal részére fizetendő díjak tekintetében a 2100/94/EK tanácsi rendelet végrehajtási szabályairól szóló, 1995. május 31-i 1238/95/EK bizottsági rendelet [4] meghatározza a Közösségi Növényfajta-hivatal ("a Hivatal") részére fizetendő díjakat és e díjak mértékét.

(2) A Hivatal igazgatási tanácsa módosítás-tervezeteket terjesztett a Bizottság elé a 2100/94/EK rendelet értelmében a Hivatal részére fizetendő díjakkal kapcsolatban.

(3) A SWIFT elektronikus banki fizetési mód megfelelő okirati igazolása annak, hogy a kérelmező megtette a szükséges lépéseket a bejelentési díj Hivatal számlájára történő befizetéséhez.

(4) A 2100/94/EK tanácsi rendelet értelmében a bejelentési díj a bejelentés feldolgozásának több szakaszát hivatott lefedni. Ezért a bejelentési díj meghatározott részét a Hivatalnak vissza kell térítenie, amennyiben a bejelentés első vizsgálata után nyilvánvaló, hogy a bejelentés nem érvényes.

(5) Annak érdekében, hogy az éves díj tükrözze a közösségi növényfajta-oltalmi jogok rendszerének egyéb díjak által nem fedezett igazgatási költségeit, az nem változhat az oltalom alatt álló fajok szerint, és a későbbiekben sem emelkedhet.

(6) A Hivatal pénzügyi tartalékai elérték azt a szintet, amely meghaladja a Hivatal folyamatos működésének biztosításához szükséges szintet. Ezért az éves díj összegét össze kell kapcsolni a tartalékok 2003–2005. közötti időszakra vonatkozó csökkentésével.

(7) Az éves díj megfizetésének időpontja a növényfajta-oltalmi jog azon évének a kezdetét megelőzően esedékes, amelyikre vonatkozik, annak érdekében, hogy a díjfizetés elmulasztása esetén ne kerüljön sor ingyenesen az oltalom biztosítására.

(8) Célszerű megszüntetni a közösségi növényfajta-oltalom nyilvántartásba és a bejelentések nyilvántartásába tett bejegyzésekért felszámított díjak közötti különbséget. Ezen kívül csak egy díjat kell felszámítani akkor, ha az azonos tulajdonban lévő több növényfajtára kiterjedő kérelemmel kapcsolatban történik bejegyzés a nyilvántartásba.

(9) A legutóbb a 2181/2002/EK rendelettel [5] módosított, a Közösségi Növényfajta-hivatal előtti eljárások tekintetében a 2100/94/EK tanácsi rendelet alkalmazására vonatkozó végrehajtási szabályok megállapításáról szóló, 1995. május 31-i 1239/95/EK bizottsági rendelet [6] értelmében a Hivatalt terhelik a szakmai szempontok szerinti vizsgálatok költségei. Meg kell emelni a kérelmezők felé a szakmai szempontok szerinti vizsgálatokért felszámított díjakat, és különböző díjcsoportokat kell bevezetni. Az emelés jelentős mértékére való tekintettel a díjemelést két szakaszban kell megvalósítani.

(10) Az 1238/95/EK rendeletet ezért megfelelően módosítani kell.

(11) Az új intézkedéseket a 2003. április 1-jétől esedékes díjak vonatkozásában kell alkalmazni.

(12) A 2100/94/EK rendeletnek megfelelően konzultációra került sor az igazgatási tanáccsal.

(13) E rendelet rendelkezései összhangban vannak a Növényfajta-oltalmi Állandó Bizottság véleményével,

ELFOGADTA EZT A RENDELETET:

1. cikk

Az 1238/95/EK rendelet szövege a következőképpen módosul:

1. A 4. cikk a következőképpen módosul:

a) a (3) bekezdés helyébe a következő szöveg lép:

"(3) Ha a befizetés nem tekinthető az előírt határidőn belül a Hivatalhoz megérkezettnek, a határidőt a Hivatallal szemben betartottnak kell tekinteni, amennyiben e határidőn belül okiratokkal megfelelő módon igazolják, hogy a befizető személy banki szolgáltatást végző intézménynek vagy postahivatalnak megfelelő megbízást adott arra vonatkozóan, hogy az euróban megállapított összeget az említett határidőn belül átutalják a Hivatal bankszámlájára.";

b) a (4) bekezdést el kell hagyni;

c) az (5) bekezdés helyébe a következő szöveg lép:

"(5) A (3) bekezdés értelmében az okirati igazolás akkor minősül megfelelőnek, ha bemutatják a banki szolgáltatást végző intézmény vagy postahivatal által az átutalási megbízásról kibocsátott elismervényt. Amennyiben azonban az átutalási megbízásra a SWIFT elektronikus banki fizetési mód alkalmazásával került sor, az átutalási megbízásra vonatkozó elismervény a SWIFT jelentés egyik példánya, amelyet bélyegzővel és a banki szolgáltatást végző intézmény, illetve a postahivatal megfelelően felhatalmazott tisztviselőjének aláírásával látják el.";

2. A 7. cikk a következőképpen módosul:

a) az (5) bekezdés helyébe a következő lép:

"(5) A (4) bekezdést nem kell alkalmazni, ha a kérelemhez megfelelő okirati igazolást csatolnak arról, hogy a befizető személy megfelelő megbízást adott banki szolgáltatást végző intézménynek vagy postahivatalnak arra vonatkozóan, hogy az euróban megállapított összeget az említett határidőn belül átutalják a Hivatal bankszámlájára; a 4. cikk (5) bekezdését megfelelően alkalmazni kell.";

b) a 7. cikk a következő (7) bekezdéssel egészül ki:

"(7) Amennyiben a bejelentési díj megérkezik, de a kérelem az alaprendelet 50. cikkének értelmében nem érvényes, a hivatal a bejelentési díjból 300 EUR-t visszatart, a fennmaradó részt pedig a bejelentőnek a bejelentés hiányosságairól való értesítésével egyidejűleg visszatéríti.";

3. A 9. cikk (1) és (2) bekezdésének helyébe a következő szöveg lép:

"(1) A Hivatal a közösségi növényfajta-oltalmi jog jogosultjának (a továbbiakban: a jogosult) a közösségi növényfajta-oltalmi jog oltami idejének minden egyes évében a 2003. és 2005. közötti időszakra 300 EUR díjat (éves díj), 2006-ra és az azt követő évekre pedig 435 EUR díjat számít fel.

(2) Az éves díj esedékessége:

a) a közösségi növényfajta-oltalmi jog oltalmi idejének első évére az oltalom megadásának napjától számított 60 napon belül; és

b) a közösségi növényfajta-oltalmi jog oltalmi idejének következő évei tekintetében azt a hónapot megelőző naptári hónap első napja, amelyre a megadás napjának évfordulója esik.";

4. A 10. cikk a következőképpen módosul:

a) az (1) bekezdés b) pontjának ötödik francia bekezdésében a "300 ECU" szövegrész helyébe a "100 EUR" szövegrész lép;

b) a 10. cikk a következő (3) bekezdéssel egészül ki:

"(3) Amennyiben az (1) bekezdés b), illetve c) pontjában említett bejegyzés iránti kérelem ugyanazon személy által benyújtott több bejelentésre, vagy ugyanazon személy több bejegyzett jogára vonatkozik, a díjat csak egyszer számítják fel.";

5. Az I. melléklet az e rendelet mellékletének megfelelően módosul;

6. A II. mellékletet el kell hagyni.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Rendelkezéseit a 2003. április 1-jétől esedékessé váló díjakra vonatkozóan kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. március 28-án.

a Bizottság részéről

David Byrne

a Bizottság tagja

[1] HL L 258., 1995.10.28., 3. o.

[2] HL L 227., 1994.9.1., 1. o.

[3] HL L 37., 2000.2.12., 19. o.

[4] HL L 121., 1995.6.1., 31. o.

[5] HL L 331., 2002.12.7., 14. o.

[6] HL L 121., 1995.6.1., 37. o.

--------------------------------------------------

MELLÉKLET

Az I. melléklet helyébe a következő szöveg lép:

„I. MELLÉKLET

A 8. cikkben említett szakmai szempontok szerinti vizsgálatokkal kapcsolatos díjak

A növényfajta szakmai szempontok szerinti vizsgálatáért a 8. cikk alapján fizetendő díjat a táblázatnak megfelelően kell megállapítani, a termesztési időszak első évének és annak a fajcsoportnak az alapján, amelybe a növényfajta tartozik:

(EUR-ban) |

Költségcsoport | A 2003. és 2005. közötti időszak díjai | A 2006. évi és az azt követő évek díjai |

| |

Mezőgazdasági csoport

1. | Szántóföldi növények csoportja | 1020 | 1020 |

2. | Vegetatív módon szaporított növények csoportja | 1190 | 1190 |

3. | Olajos növények | 1020 | 1020 |

4. | Fűfélék | 1020 | 1020 |

5. | Répafélék | 1020 | 1020 |

6. | Rostnövények | 1020 | 1020 |

7. | Különleges vizsgálatot igénylő termények | 1020 | 1020 |

8. | Egyéb mezőgazdasági termények | 1020 | 1020 |

Dísznövények csoportja

9. | Fajok élő referenciagyűjteménnyel, üvegházi vizsgálat, hosszú kultúra | 1190 | 1190 |

9A. | Fajok élő referenciagyűjteménnyel, üvegházi vizsgálat, hosszú kultúra és különleges növény-egészségügyi feltételek | 1200 | 2040 |

10. | Fajok élő referenciagyűjteménnyel, üvegházi vizsgálat, rövid kultúra | 1105 | 1105 |

11. | Fajok élő referenciagyűjteménnyel, szabadföldi vizsgálat, hosszú kultúra | 1105 | 1105 |

12. | Fajok élő referenciagyűjteménnyel, szabadföldi vizsgálat, rövid kultúra | 1105 | 1105 |

13. | Fajok élő referenciagyűjtemény nélkül, üvegházi vizsgálat, hosszú kultúra | 1200 | 1360 |

13A. | Fajok élő referenciagyűjtemény nélkül, üvegházi vizsgálat, hosszú kultúra további szaporítási fázissal | 1200 | 2040 |

14. | Fajok élő referenciagyűjtemény nélkül, üvegházi vizsgálat, rövid kultúra | 1105 | 1105 |

15. | Fajok élő referenciagyűjtemény nélkül, szabadföldi vizsgálat, hosszú kultúra | 1105 | 1105 |

16. | Fajok élő referenciagyűjtemény nélkül, szabadföldi vizsgálat, rövid kultúra | 1105 | 1105 |

17. | Új fajok, üvegházi vizsgálat | 1190 | 1190 |

18. | Új fajok, szabadföldi vizsgálat | 1190 | 1190 |

19. | Vetőmagról szaporított fajok (egyetlen más kategóriába sem tartozók) | 1200 | 1360 |

Zöldségek csoportja

20. | Vetőmagról szaporított fajok, szabadföldi vizsgálat | 1050 | 1445 |

21. | Vetőmagról szaporított fajok, üvegházi vizsgálat | 1200 | 1955 |

22. | Vegetatív módon szaporított fajok, szabadföldi vizsgálat | 1050 | 1700 |

23. | Vegetatív módon szaporított fajok, üvegházi vizsgálat | 1200 | 1360 |

Gyümölcsök csoportja

24. | Fák | 1050 | 1615 |

24A. | Fafajok nagy állandó referencia gyűjteménnyel | 1050 | 2380 |

25. | Cserjék | 1050 | 1190 |

26. | Szőlő és kúszó növények | 1050 | 1190 |

27. | Sarjat hozó növények | 1050 | 1870 |

--------------------------------------------------